b'\n_START_ARTICLE_\nIntef I.\n_START_SECTION_\nDokazi\n_START_PARAGRAPH_\nIntef je zagotovo znan s samo enega spomenika iz skoraj njegovega obdobja: dveh popisanih blokov iz Montujevega templja v Todu, postavljenih med vladavino Mentuhotepa II. Na blokih so rojstna in Horova imena treh Mentuhotepovih predhodnikov: Intefa I. Sehertavija, Intefa II. Vanaka in Intefa III. Nakt-neb-tep-neferja. Vsi vladarji so bili iz Enajste dinastije._NEWLINE_Izvirnih dokumentov, ki bi pripomogli k poznavanju Intefa I., ni. Mogo\xc4\x8da izjema je kratek napis, odkrit v Zahodni pu\xc5\xa1\xc4\x8davi, ki se bere \xc2\xbbnapadalne enote Rajevega sina Intefa\xc2\xab. Ob prvi objavi zapisa so Intefa imeli za Intefa I., \xc4\x8daprav bi bil lahko tudi Intef II. Napis je v bli\xc5\xbeini napisa, ki ga je dal napisati koptitski nomarh Tjauti._NEWLINE_Intef I. je bil zelo verjetno omenjen na kasnej\xc5\xa1ih seznamih kraljev, kar pa ni dokazano, ker so seznami pokodovani ali izgubljeni. Na Karna\xc5\xa1kem seznamu kraljev je  omenjen ob napisu \xc2\xbbMen...\xc2\xab, ki zelo verjetno pomeni Mentuhotepa I. Odkritih je tudi nekaj fragmentov, ki bi lahko bili del Intefovega Horovega imena Sekertavi. Trajanje vladavine Intefa I. se na Torinskem seznamu kraljev ni ohranilo, trajanja vladavin drugih faraonov iz Enajste dinastije pa so se ohranila. Njihova vsota zna\xc5\xa1a 127 let. Ohranila se je tudi vsota let vladanj vseh faraonov iz Enajste dinastije, ki zna\xc5\xa1a 143 let. Iz teh mnogo kasnej\xc5\xa1ih fragmentov sta se izra\xc4\x8dunali manjkajo\xc4\x8di dol\xc5\xbeini vladanj Mentuhotepa I. in Intefa I., ki sta skupaj zna\xc5\xa1ali najve\xc4\x8d 16 let, zato bi  Intef I. lahko vladal 4 do 16 let.\n_START_SECTION_\nVladanje\n_START_PARAGRAPH_\nIntef I. je bil prvi \xc4\x8dlan Enajste dinatije, ki je v vladarski naslov vklju\xc4\x8dil Horovo ime. Ime Sehertavi  se najpogosteje prevaja kot \xc2\xbbUstvarjalec miru v dveh de\xc5\xbeelah\xc2\xab, \xc2\xbbTisti, ki je v dveh de\xc5\xbeelah vzpostavil mir\xc2\xab in \xc2\xbbPomirjevalec dveh de\xc5\xbeel\xc2\xab._NEWLINE_Intefovo Horovo  ime z dvema kronama bi lahko pomenilo, da se je razglasil  za vladarja celega Egipta. Njegovi oblasti so se drugi nomarhi upirali, predvsem vladarji iz Desete dinastije, ki so vladali v Herakleopolis Magna,  njihov mo\xc4\x8dni zaveznik, nomarh Hierakonpolisa Anktifi in prista\xc5\xa1i hierakonpolske dinastije. Intef I. je ob prihodu na prestol vladal morda samo v Tebanskem (\xc4\x8detrtem) nomu. Ko je premagal Anktifija ali enega od njegovih naslednikov, je pridobil \xc5\xa1e tri nome ju\xc5\xbeno od Teb do Elefantine in ozemje severno od Teb do ju\xc5\xbene meje Koptitskega noma. Mogo\xc4\x8de je tudi, da je vse omenjeno ozemlje pridobil \xc5\xbee njegov predhodnik Mentuhotep I. Obe hipotezi sta zaradi pomanjkanja primarnih virov samo domnevi._NEWLINE_Intef I. se je takoj po prevzemu oblasti zapletel v vojno s severnimi sosedi. Grafit, ki ga je v Gebel Tjauti  severozahodno od Teb odkril Urad za nadzor Tebanske pu\xc5\xa1\xc4\x8davske ceste, poro\xc4\x8da, da so bile  tam \xc2\xbbnapadalske \xc4\x8dete sina Raja Intefa\xc2\xab. Domneva se, da gre za Intefa I., ki se je vojskoval s koptitskim nomarhom Tjautijem. Domnevo podpira bli\xc5\xbenja obrabljena Tjautijeva stela, ki poro\xc4\x8da o gradnji ceste, ki bi ljudem omogo\xc4\x8dala prehod \xc4\x8dez pu\xc5\xa1\xc4\x8davo, ki jo je \xc2\xbbzaprl vladar drugega noma,  [ko je za\xc4\x8del vojno] z mojim nomom...\xc2\xab  \xc4\x8cetudi ime vladarja ni eksplicitno omenjeno, Darell Baker in drugi egiptologi sklepajo, da gre za Intefa I. ali njegovega naslednika Intefa II. Eden od njiju je vsekakor porazil Tjautija in Koptos, Dendero in tri hierankopolske nome privedel pod tebansko oblast. Severna meja Tebanskega kraljestva se je pomaknila 250\xc2\xa0km severno od Teb skoraj do Abidosa.\n_START_SECTION_\nGrobnica\n_START_PARAGRAPH_\nIntefov pogrebni kompleks je vkopan v hrib At Tarif na nasprotnem bregu Nila v Tebah. Hrib se zdaj imenuje Saff el-Dawaba. Kompleks sestavljajo tri mogo\xc4\x8dne kraljeve grobnice. Napisi v eni od njih ka\xc5\xbeejo, da je pripadala Intefovemu nasledniku Intefu II.  V grobnici Intefa I. ni napisov, v njej pa so odkrili najstarej\xc5\xa1i tip lon\xc4\x8denine v El Tarifu. Arheologi zato sklepajo, da je pripadala Intefu I. Kompleks meri 300 x 75 m. Za vkopanim dvori\xc5\xa1\xc4\x8dem je kolonada, ki vodi v pogrebno kapelo, vsekano v hrib in obdano  z dvema sobama. Pogrebna soba Intefa I. je vkopana pod pogrebno kapelo.\n_START_SECTION_\nNasledstvo\n_START_PARAGRAPH_\nIntefa I je nasledil brat Intef II., ki je nadaljeval vojno so sosednjim Tebanskim kraljestvom.'